Fyrrverandi utanríkisráðherra Japans verður næsti leiðtogi stjórnarflokks landsins. Hann tekur við embætti forsætisráðherra eftir helgi.
Fumio Kishida [sjiSída], fyrrverandi utanríkisráðherra Japans, var í dag valinn leiðtogi Frjálslynda lýðræðisflokksins, stjórnarflokks landsins. Hann tekur við embætti forsætisráðherra á mánudaginn.
Fumio Kishida hafði betur í baráttunni um leiðtogasætið við Taro Kono, sem stýrir baráttu stjórnvalda gegn COVID-19 faraldrinum, Seiko Noda, fyrrverandi ráðherra jafnréttismála, og þingkonunni Sanae Takaichi. Yoshihide Suga forsætisráðherra tilkynnti í síðasta mánuði að hann sæktist ekki eftir að stýra flokknum lengur og landinu þar með. Hann varð forsætisráðherra fyrir aðeins einu ári.
Japanska þingið staðfestir skipan Fumios Kishida í embætti forsætisráðherra á mánudag, 4. október. Hans bíður síðan það verkefni að stýra kosningabaráttu Frjálslynda lýðræðisflokksins fyrir þingkosningar sem halda verður í nóvember. Eftir að fyrir lá fyrr í dag að hann yrði næsti leiðtogi flokksins skoraði hann á samherja sína að sýna landsmönnum að flokkurinn væri endurborinn og þess virði að honum yrði áfram falið að stýra landsmálunum. Líklegt þykir, að sögn stjórnmálaskýrenda, að hann haldi völdum á næsta kjörtímabili.